SKRIFTLIG FORESPØRGSEL E-3023/02

af Mariotto Segni (UEN) til Kommissionen

(23. oktober 2002)

Om: Regionalstøtte til bekæmpelse af bluetongue

Med en tidligere offentliggjort beslutning(1) meddelte Kommissionen, at den havde indledt en undersøgelsesprocedure omkring den støtte, som regionen Sardinien agtede at yde på baggrund af sygdommen bluetongues opståen på øen (støtteordning N 775/2000, nu C 5/2001).

Kommissionen godkendte i denne forbindelse artikel 4 i den regionale støttelov, som indebar kompensation til opdrættere af får og kvæg (sidstnævnte er sunde bærere af sygdommen) for de øgede udgifter til foder, fordi dyrene ikke kunne flyttes ud på græs.

Kommissionen mente, at de to typer støtte (kompensation for indtægtstab som følge af nedslagning af dyr og kompensation for øgede foderomkostninger) opfyldte definitionen på tab af indtægt i punkt 11.4 i rammebestemmelserne for statsstøtte i landbrugssektoren og således kunne betragtes som forenelige med traktaten.

Sardinien har efterfølgende anmeldt endnu en foranstaltning, der alene er tiltænkt kvægopdrættere (støtteordning N 662/2001), og som har til formål at yde kompensation for de øgede omkostninger til foder og pasning efter indførelsen af forbuddet mod at flytte dyrene.

Hertil har Kommissionen svaret, at støtten til producenterne kan omfatte en rimelig kompensation for tabet af indtægt som følge af udgifterne til genanskaffelse af kvæg. Det fremgår heraf, at den vigtigste betingelse for ydelse af støtte er nedslagningen af kvæg og den deraf nødvendiggjorte genanskaffelse, mens ønsket om at kunne kompensere kvægproducenterne for de øgede opdrætsomkostninger ikke anerkendes.

Kan Kommissionen i betragtning af, at retningslinjerne ikke er blevet ændret mellem vedtagelsen af Kommissionens beslutning om støtteordningen N 775/2000 og anmeldelsen af støtteordningen N 662/2001, og under henvisning til, at dens beslutning er juridisk bindende, gøre rede for sin ændrede holdning?

(1) EFT C 327 af 22.11.2001, s. 5.

Svar afgivet på Kommissionens vegne af Franz Fischler

(3. december 2002)

Ved brev SG (2001) D/285817 af 2. februar 2001 godkendte Kommissionen, at der blev ydet kompensation til producenter, som af myndighederne havde fået forbud mod at flytte får, geder, kvæg og bøfler fra deres bedrifter, indtil den epidemiologiske situation i forbindelse med spredningen af bluetongue var blevet bedre (artikel 4 i den regionale lov af 25. oktober 2000). Støtten, der blev vedtaget efter offentliggørelsen af ministerielt dekret af 28. august 2000, var led i en generel plan for at udrydde og forebygge spredning af bluetongue, efter at der var indført restriktioner med hensyn til flytning af dyr i regionen.

Den pludselige spredning af bluetongue og dens virkning på dyrebestanden havde voldt alvorlige skader for producenterne, der i forvejen befandt sig i en vanskelig situation på grund af tørke. Kommissionen fandt støtten, der skulle kompensere for ekstra foder- og pasningsomkostninger inden for kvæg- og fåresektoren, og som skulle ydes for et år og i begrænset omfang, acceptabel som led i en mere generel støtteordning, der skulle kompensere for de skader, som den uventede spredning af epidemien havde betydet for husdyrsektoren.

Den støtte, der foreslås ved det regionale dekret 29/10 af 4. september 2001, som kompensation for de ekstra foder- og pasningsomkostninger, der er opstået, fordi bedrifterne beholder kalve, som de normalt sender til Norditalien for at blive opfedet og slagtet, forekommer ikke berettiget på grundlag af punkt 11.4 i EU-rammebestemmelserne om statsstøtte i landbrugssektoren(1). Betingelsen for at yde kompensation i henhold til det punkt, dvs. slagtning af dyrene og efterfølgende genindsættelse af dyr på bedriften, er ikke opfyldt. Støtten, som medfører en betydelig forhøjelse af budgettet til ekstra foder- og pasningsomkostninger, vedrører kun kvægsektoren, hvor der ikke er sket nogen direkte tab som følge af et offentligt påbud om at slagte dyr.

De regionale myndigheder har foreløbig ikke meddelt, hvilket andet retsgrundlag de mener støtten kan vurderes på. Kommissionen har på grundlag af de foreliggende oplysninger stillet spørgsmålstegn ved, om støtten er forenelig med EU-konkurrencereglerne. Den har endnu ikke truffet nogen endelig afgørelse.

(1) EFT C 28 af 1.2.2000, ændret ved EFT C 232 af 12.8.2000.